SK Úradný vestník Európskej únie L 45/16

VYKONÁVACIE ROZHODNUTIE KOMISIE (EÚ) 2015/266

zo 16. februára 2015,

ktorým sa uznáva Ostrov Man za územie, ktoré je bez výskytu varoázy, a ktorým sa mení príloha k vykonávaciemu rozhodnutiu 2013/503/EÚ

[oznámené pod číslom C(2015) 715]

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 15 ods. 2,

keďže:

(1) V smernici 92/65/EHS sa stanovujú požiadavky na zdravie zvierat, ktorými sa upravuje obchodovanie so zvieratami, spermou, s vajíčkami a embryami, ktoré nepodliehajú požiadavkám na zdravie zvierat stanoveným v osobitných právnych predpisoch Únie uvedených v prílohe F k uvedenej smernici, ako aj ich dovoz do Únie.

(2) Varoáza včiel sa nachádza v zozname v prílohe B k smernici 92/65/EHS pod bývalým názvom „varroáza“. Spôsobuje ju ektoparazitický roztoč rodu Varroa a choroba bola hlásená na celom svete.

(3) V článku 15 smernice 92/65/EHS sa stanovuje, že ak členský štát usúdi, že jeho územie alebo časť jeho územia je bez výskytu niektorej z chorôb vymenovaných v prílohe B k uvedenej smernici, má Komisii predložiť vhodnú dokumentáciu, na základe ktorej sa prijme rozhodnutie.

(4) Varoáza sa šíri premiestnením včelieho plodu a priamym kontaktom s napadnutými dospelými včelami. Druhý spôsob je možný iba v rozsahu včelieho doletu. V dôsledku uvedenej skutočnosti možno za územia bez výskytu choroby uznať iba územia, na ktorých možno premiestňovanie včelích úľov a plodov kontrolovať a ktoré sú dostatočne zemepisne izolované, aby bolo možné zabrániť príletu včiel zvonka. Príslušné orgány musia okrem toho prostredníctvom výsledkov rozsiahleho dohľadu dokázať, že daný región je naozaj bez výskytu varoázy a že v záujme udržania takéhoto štatútu sa uvádzanie živých včiel a plodov prísne kontroluje.

(5) Prijatím vykonávacieho rozhodnutia Komisie 2013/503/EÚ (2), boli Alandy vo Fínsku uznané za územie, ktoré je bez výskytu varoázy.

(6) Spojené kráľovstvo požiadalo Komisiu, aby uznala územie Ostrova Man za územia bez výskytu varoázy.

(7) Hoci Ostrov Man ako samosprávna korunná dependencia Britskej koruny nie je súčasťou Únie, s Úniou má osobitný obmedzený vzťah. V dôsledku toho nariadenie Rady (EHS) č. 706/73 (3) stanovuje, že na účely uplatňovania pravidiel, ktoré sa týkajú okrem iného právnych predpisov v oblasti zdravia zvierat, by sa Spojené kráľovstvo a Ostrov Man mali považovať za jeden členský štát.

(8) Na Ostrove Man je varoáza chorobou podliehajúcou hláseniu a včely v žiadnej fáze životného cyklu, použité úle, koše ani žiadne nádoby používané na umiestnenie včiel nemožno premiestniť z pevninského Spojeného kráľovstva na Ostrov Man. Okrem toho sa ostrov nachádza v Írskom mori mimo rozsahu včelieho doletu a preto je zemepisne dostatočne oddelený od oblastí potenciálne infikovaných varoázou.

(9) V súlade s článkom 15 ods. 1 smernice 92/65/EHS predložilo Spojené kráľovstvo Komisii dokumentáciu, v ktorej sa uvádzajú podrobnosti opatrenia dozoru uplatňované počas viacerých rokov na populácie včiel na Ostrove Man a opatrenia na overovanie neprítomnosti varoázy v tejto populácii.

(10) Po vyhodnotení dokumentácie, ktorú predložilo Spojené kráľovstvo, možno Ostrov Man považovať za územie Spojeného kráľovstva bez výskytu varoázy.

(11) Preto by sa mali vymedziť ďalšie záruky vyžadované pri obchodovaní, pričom by sa mali zohľadniť opatrenia, ktoré už Ostrov Man zaviedol vo svojich právnych predpisoch.

(12) Príloha k vykonávaciemu rozhodnutiu 2013/503/EÚ by sa mala zodpovedajúcim spôsobom zmeniť.

(13) Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO ROZHODNUTIE:

Článok 1

Príloha k vykonávaciemu rozhodnutiu 2013/503/EÚ sa nahrádza prílohou k tomuto rozhodnutiu.

Článok 2

Toto rozhodnutie je určené členským štátom.

V Bruseli 16. februára 2015 Za Komisiu Vytenis ANDRIUKAITIS člen Komisie

(1) Ú. v. ES L 268, 14.9.1992, s. 54.

(2) Vykonávacie rozhodnutie Komisie 2013/503/EÚ z 11. októbra 2013, ktorým sa uznávajú určité územia Únie za územia bez výskytu varoázy včiel a ktorým sa zriaďujú ďalšie záruky vyžadované vo vnútornom obchode Únie a pri dovozoch v záujme ochrany ich štatútu bez výskytu varoázy (Ú. v. EÚ L 273, 15.10.2013, s. 38).

(3) Nariadenie Rady (EHS) č. 706/73 z 12. marca 1973, týkajúce sa opatrení Spoločenstva uplatniteľných na Normandské ostrovy a Ostrov Man pre obchod s poľnohospodárskymi výrobkami (Ú. v. ES L 68, 15.3.1973, s. 1).